Hof: Strydkinders kan nie voorgetrek word - Regering - Republikein
Tuesday, March 30th, 11:47:10
Hof: Strydkinders kan nie voorgetrek word
Kabinetsbesluit moet hersien word
26 March 2021 | Regering
Die hoërhof het opdrag gegee dat die kabinet se opdrag hersien moet word wat sekere poste vir strydkinders reserveer sonder om 'n werwings­proses te volg soos deur die wet vereis.
Ombudsman adv. John Walters en die Khorixas-kiesafdeling se jeugforum het die saak in die hof betwis.
Hulle het die regering hof toe gesleep oor 'n kabinetsbesluit dat die sogenaamde strydkinders in die staatsdiens aangestel word sonder dat hulle deur 'n werwingsproses gaan.
In 'n kennisgewing van mosie wat in Desember by die hoërhof ingedien is, het Walters die hof gevra om te verklaar die kabinet het buite sy mag opgetree en dat die beslissing ongrondwetlik is.
Walters het geëis dat die Staatsdienskommissie, eerste minister Saara Kuugongelwa-Amadhila en die sekretaris van die kabinet, dr. George Simataa, verbied word om die besluit te bekragtig.
In sy beëdigde verklaring het mnr. Reginald Roman, voormalige voorsitter van die Korixas-jeugforum, gesê hy is gegrief oor die kabinet se besluit wat intreevlakposte vir strydkinders opsy sit.
Volgens hom het die ministerie van die omgewing, bosbou en toerisme 12 vakante poste vir veiligheidswagte gehad, waarvan vyf vir strydkinders geoormerk was en nie geadverteer is nie. Voorheen benadeeldes kon ook nie aansoek doen nie.
"Die besluit het tot gevolg gehad dat daar teen voorheen benadeelde Namibiërs, soos ek en die jeug in Khorixas, gediskrimineer is en 'n geleentheid geweier is om gelyk vir werk in die openbare sektor mee te ding," het hy gesê.